
ועדת החוקה, חוק ומשפט
05/11/2012

הכנסת השמונה-עשרה
נוסח לא מתוקן

מושב רביעי
<פרוטוקול מס' 672>
מישיבת ועדת החוקה, חוק ומשפט
יום שני, כ' בחשון התשע"ג (05 בנובמבר 2012), שעה 11:30
<סדר היום:>
<הצעת חוק הבחירות לכנסת (תיקון מס' 60) (עובדי ועדת הבחירות המרכזית), התשע"ג-2012>
נכחו:

<חברי הוועדה:> 
דוד רותם – היו"ר
<מוזמנים:> 
	עו"ד גבריאלה פיסמן
	–
	ממונה ייעוץ וחקיקה, משרד המשפטים

	מאיר דב ברקוביץ
	–
	רמ"ד מידע פלילי, משטרת ישראל

	דין ליבנה 
	–
	עוזר בכיר ליועץ המשפטי לוועדת הבחירות המרכזית

	עמרי שניידר
	–
	עוזר בכיר למנכ"ל ועדת הבחירות המרכזית


<ייעוץ משפטי: >
אלעזר שטרן
<מנהלת הוועדה:>
דורית ואג
<רשמת פרלמנטרית:>
שרון רפאלי
<הצעת חוק הבחירות לכנסת (תיקון מס' 60) (עובדי ועדת הבחירות המרכזית), התשע"ג-2012>
<היו"ר דוד רותם:>
הצעת חוק הבחירות לכנסת (תיקון מס' 60) (עובדי ועדת הבחירות המרכזית), התשע"ג-2012. אדוני היועץ המשפטי, בבקשה. 
<אלעזר שטרן:>
מדובר בהצעת חוק שהיא יוזמה של הוועדה בעקבות פנייה של ועדת הבחירות המרכזית. למעשה, אנחנו קובעים פה את הסמכות לוועדת הבחירות המרכזית שלא להתקשר עם עובדים או עם נותני שירותים שיש להם עבר פלילי שרלוונטי לתפקיד שבו הם עוסקים. בהכנה לקריאה ראשונה ועדת הבחירות עצמה באה והציגה שלא מעניין אותה עבר פלילי של כל העובדים אצלה, אלא רק סוגים מסוים של עובדים שעובדים בתפקידים רגישים. בסופו של דבר נקבע שיושב ראש הוועדה המרכזית שהוא שופט עליון יקבע את הסוגים - -
<היו"ר דוד רותם:>
שופט של בית המשפט העליון. 

<אלעזר שטרן:>
כן. הוא יקבע את סוגי התפקידים והעבודות שבהם יש רלוונטיות לעבר הפלילי, ושלגבי סוגי התפקידים האלה הוועדה רשאית לא להתקשר עם מישהו שיש לו עבר פלילי רלוונטי. 

<היו"ר דוד רותם:>
השר איתן, כשהוא דיבר במליאה הוא אמר שהוא חושב שצריך לקבוע רשימה. יכול להיות שהוא צודק. אם יהיה צורך לקבוע רשימה אנחנו נעשה את זה אחרי הבחירות, לקראת הבחירות הבאות. 

<אלעזר שטרן:>
החוקים פה מאפיינים את סוג העבירה בפורמולה הרגילה. 
<היו"ר דוד רותם:>
אדוני היועץ המשפטי, אני עם השר איתן לא מתווכח. אם הוא אמר אז זה בטח נכון. 

יש למישהו להעיר הערות? משרד המשפטים, משטרת ישראל? אין. תודה רבה. מי בעד? מי נגד? מי נמנע? 
הצבעה

בעד הצעת החוק – רוב
נגד – אין
נמנעים – אין 

הצעת החוק נתקבלה. 

<היו"ר דוד רותם:>
הצעת החוק נתקבלה פה-אחד. אושר לקריאה שנייה ושלישית. תניח את זה כדי שנעביר את זה היום. 
<דורית ואג:>
בהמשך היום זה ישתלב בסדר היום של המליאה ויעבור קריאה שנייה ושלישית. תודה רבה לכולם על שיתוף הפעולה ועל ההגעה בהתראה כזאת קצרה. 

<היו"ר דוד רותם:>
תודה לכולם. 

<הישיבה ננעלה בשעה 10:35.>
